
A Magyar Jogászegylet börtönügyi bizottsága csekélysége- 
met azon megtiszteltetésében méltóztatott részesíteni, hogy a 
f. év június 4-én tartott ülésében vitatkozásai körébe vont kér- 
dések közül, az 5-ik kérdés tekintetében, véleményem nyilvání- 
tására felhívni kegyeskedett. 

A kérdés következő : 

tiAlkalmas-e az elzárás nélküli kényszermunka intézmé- 
nye aira, hogy málló büntetési nemként szerveztessék ; ha igen, 
mily mérvben és mily feltételek mellett?* 



Mélyen tisztelt Bizottság I 

Az eszme, hogy a kihágásnak minősített kisebb jogellenes 
cselekmények, elzárás nélküli kényszermunka áltaL toroltassa- 
nak meg, oly humánus és úgy igazságszolgáltatási, mint köz- 
gazdasági szempontból egyaránt oly szembeszökőleg fontos, 
megvalósítása oly sokoldalú erkölcsi hasznot ígér, hogy már fel- 
vetését is, mint büntetés-végrehajtási téren működő egyén, csak 
melegen üdvözölhetem. 

Különös tekintettel azon körülményre, hogy nálunk ez idő 
szerint, fájdalom, az elzárás túlnyomólag munka nélkül hajtatik 
végre, az elzárás nélküli kényszermunka intézményének legalább 
vagylagos behozatala, erkölcsi szempontból is nagy haladást 
jelentene. 

A jelen igénytelen fejtegetésemben különben is a dolog 
jogi oldalát lehetőleg mellőzve, Uletve annak jogi szempontból 
való elbírálását hivatottabb kezeknek hagyva fönn, az intéz- 
mény várható javító hatásából folyó erkölcsi oldalát és praktikus 
keresztülvitelének módozatait megvilágítani kísérlem meg. 

Nem vélek tévedni, ha az elzárás nélküli kényszermunkát, 
a javítás hathatós eszközének tekintem, mert hogy a javítási 
rendszer keretében mozog, már nevéből foly, miután a javítás 
egyik föeszközére : a munkára, helyezi a fősúlyt. 

Ha a munkátlanság a bűnök anyja, akkor a munka nélküli 
elzárás önmagát ítéli el s ha ebből folyólag ennek megfordí- 
tottja, az elzárás nélküli kényszermunka jogosultsága erkölcsi 
szempontból kétségtelen, akkor annak életre keltését nemcsak 
az erkölcsi haszon, hanem azon gazdasági elv is, hogy az erők 
okszerűen értékesítessenek, hathatósan javallja. 

Midőn az állam a humanismus nyomán, az eltévedt em- 
bernek erkölcsi téren a lehetőt nyújtja, ezzel közvetlenül annak 
szolgáltatja ugyan a legnagyobb jót, de közvetve önmagára 
nézve is hasznos dolgot cselekszik, ha az elbukottat a szabadu- 
lása utáni időre, munkás és hasznos tagjává nevelni képes. 

Boldogságban élő embernek a munka öröm; a boldog- 
talanságban élőnek menedék, vigasz. 

Hosszabb szabadságvesztés büntetésre ítéltektől számtalan- 
szor hallani, hogy ha bűntettüknek horderejét felfogni képesek 
lettek volna és ha annak következményeivel eleve és idején szá- 
molni tudtak volna, soha sem adtak volna reá okot, hogy rab- 
ruhát viselni kényszeríttessenek. Legszólóbb bizonyítéka ennek, 
hogy nagy contingenst szolgáltatnak azok, kik nem voltak sze- 
rencsések olyan visszonyok között születni, és neveltetni, hol 
a megfelelő ismereteket elsajátítva, az ismeretek szövétneke 
mellett a tudástárházába tekinteni, a jót megismerni s föltét- 
lenül követni, a rosszat megvetni és kerülni megtanulhatták 
volna. 

Az ily, nem tudatosan bűnöző, talán nem is lép a bűn, a 
nagyobb bűn ösvényére, ha a jogrend első, kisfokú megzavará- 
sánál már alkalmas módon « megállj !»-t tudunk neki kiáltani, 
ha sikerűi őt, mint az alvajárót, még az örvény szélén, melybe 
különben belezuhant volna, felébreszteni és a veszedelmet oku- 
lása végett egész meztelenségében szemei elé tárni. 

Ily czélból az elzárás nélküli kényszer közmunkát vélem a 
többi intőleg javító eszközök közé beállítani. 

Es itt mérlegelendőnek látszik, váljon a kihágási törvény 
létesítésekor, az elzárás mellett, a kötelező munka is mért nem 

mondatott ki általánosságban, ha ugy erkölcsi, mint utílitárius 
szempontok kiválólag a mellett szólanak, hogy minden bünte- 
tés lehetőleg munkával kapcsoltassék össze ? Nem vélek tévedni, 
amidőn azt hiszem, hogy a munka, legalább oly körülmények 
között, midőn az illető bizonyos fokig a munka nemét szabadon 
választhatja, nem képezi a büntetés súlyosbításának criteriumát 
és miután az 1879. évi XL. t. ez. 19. §-ában egyenesen meg is van 
határozva azon eset, hogy a 3 napnál hosszabb elzárásra itélt 
20-dik életévüket még meg nem haladott egyének, olyan helye- 
ken, a hol javitó intézet létezik, büntetésüket a javító intézet- 
ben töltsék ki s ez esetben a házszabályokban meghatározott 
munkára kényszerítendők, világosnak látszik, hogy maga a 
munka, mint ilyen, nem perhorrescáltatott, sőt annak javító 
hatására súly is lett fektetve : ebből folyólag közel fekszik tehát 
a gondolat, hogy általánosságban kötelezőleg leginkább csak 
azért nem mondatott az ki, mert számtalan nehézségbe ütköz- 
nék, az általánosságban és az egészen rövid időre elitéltekkel 
szemben is kötelezőleg végrehajtani. Különösen áll ez azért, 
mert rövid elzárásra itélttel, hacsak az illető különben is nem 
iparos, iparos munkát végeztetni czéltalan és a lehetetlenséggel 
legalább is határos lenne ; a közmunka ellenben, szerény néze- 
tem szerint, e czélra fölöttébb alkalmasnak látszik, főleg, ha az 
elzárás nélkül foganatosíttatnék. 

A jogrend megzavarója, a társadalmi összeség ellen is vét, 
csak igazságos lehet tehát, ha a kényszermunka lehetőleg a 
közczélok használatába hajtatík. 

Az állam, amidőn a jogellenes cselekményt bármily mó- 
don megtorolja, a bűnözővel szemben kötelezettségeket is vál- 
lalni kén3rtelen és így csak köteles viszontszolgáltatást nyújt az 
államnak, ha a bűnöző munka erejét közkényszermunkára for- 
dítja. 

E czélra a kevesebb előismeretet, illetőleg szakértelmet 
igénylő mezei- vagy kertészeti földmives munka, de legkiválób- 
ban : az útépítési, utszabályozási, folyamszabályozási, tisztoga- 
tási, gát- és rakpartépítési, legalább az állami erdőkben előfor- 
duló erdészeti és favágási munka kínálkozik tehát a szoros 
értelemben vett közmunkák s részben azok, a melyek a köz- 
munkák fogalmába beilleszthetők. Ha a kihágásokat elkövetők, 

ily munkák végzésére ítéltetnének, úgy a szenvedő alany-, mint 
az államra nézve sokkal több erkölcsi és anyagi haszon háro- 
molnék, mint ha a kihágások, munkanélküli tétlen elzárással 
toroltatnak meg. 

Sajnos ugyan, de tagadhatatlan tényként vagyunk kény- 
telenek belátni, hogy hazánkban, — legalább általánosságban 
lehet mondani, — csupán a viszonyok kényszerhatása alatt és 
a veszély imminens voltának felismerésekor, így a legtöbb eset- 
ben későn létesülnek az árviz védelmi-munkálatok y bizonyára 
csak az anyagi erők hiánya miatt. Csak financiális, de alig 
leküzdhető financiális okokból egész vidékek állandóan az árvíz 
veszedelmének vannak kitéve, mert a védmunkálatok csak arány- 
lag csekély mérvben létesíthetők. 

Habár — kivált egyelőre — szintén csak kevés, de az idők 
folyamán mégis számottevő eredmény lenne elérhető, ha az 
elzárásra ítéltek, saját akaratukból és bizonyos díjazás mellett, 
az elzárást ily közmunkával cserélhetnék fel. 

Egyelőre az intézmény csak csekélyebb mérvben lenne 
életbe léptetendő. Azt, hogy az a kihágások fölötti ítélkezésre 
jogosított minden hatóságnál valaha is, kivétel nélkül lenne 
végrehajtható, remélni is alig merem, nemcsak azért, mert ily 
munka mindenütt és minden időben nincsen, de már csak 
azért is, m'^rt ilyenekkel szemben az őrzés, inkább csak a fel- 
ügyeletre szorítkozhatnék, miáltal a metus profugii sok esetben 
előtérbe lépne. Mindenesetre, az ítélkezésre jogosult hatóság egy- 
idejűleg bírálná el, hogy a kihágást elkövetőnek kérelme helyt 
foghat-e? és meg vannak-e azon előfeltételek, a melyek az elzá- 
rásnak közmunkával való helyettesítését indokolttá és megen- 
gedhetővé teszik? Ilyen előfeltételek lennének: a rovatlan elő- 
élet, a rendes lakhely, a munkára való alkalmatosság, a szemé- 
lyes vagy garancziát nyújtani képes egyének által, esetleg jótál- 
lás mellett igazolt megbízhatóság. 

Csekély felfogásom szerint, bizonyos központok lennének 
létesítendő, a hova az elzárásra ítélt, ha a közmunkát az elzárás 
fölött preferálja és óhajtja, tehát csakis saját akarata mellett, 
önkéntes jelentkezésre utaltatnék. E központokon, megfelelő 
értelmiséggel bíró felügyelő vezetésére bízott közegek, kírendelt- 
ségképen és mint a munkálatok vezetői is alkalmazandók len- 

nének, kik a felügyeletet, a szorgalmas munkáltatást és az elszá- 
molást végeznék. 

A díjazásnak olyannak kellene lenni, hogy abból az elzá- 
rást helyettesítő kényszermunkára ítélt, a legszükségesebb napi 
kiadásait fedezni és valamely, habár csekély összeget, a bünte- 
tés betöltése idejére megtakarítani is képes legyen. 

Nem látom kizártnak azon eszmét sem, hogy aki a bünte- 
tésképen rászabott kényszermunkát már befejezte, ha máskü- 
lönben az ügymenet és a munka neme megengedné, bizonyos 
magasabb javadalmazás mellett, ugyancsak saját kívánatára, 
mint szabad munkás ott továbbra is munkával elláttatnék. 

A visszaesés egyik legfőbb okául tekinthető ugyanis, hogy 
a már büntetett egyén nehezen kap munkát, hogy azt a társa- 
dalom nehezen akarja visszafogadni. A letartóztatási helyeken 
nem ritkán tapasztalhatni, hogy a javulás útjára tért jobb erköl- 
csű letartóztatott, különösen szabadulási idejének közeledtekor, 
aggodalommal ad kifejezést azon félelmének, hogy őt a társada- 
lom visszafogadni fogja-e ? és hogy nyujtaeik-e neki mód arra 
nézve, hogy a jó szándékait megvalósítva, a becsület útján 
megmaradva, kenyerét tisztességes utón megszerezhesse ? A na- 
gyobb büntetési fokozatot kitöltött visszaeső, gyakran azzal menti 
magát, hogy ő szabadulása után rendszerint két alternatíva 
előtt áll, nevezetesen: vagy megmondja, hogy már büntetve 
volt és akkor a munkaadó egyszerűen elutasítja, vagy pedig 
elhallgatja azt és akkor a következő napokon megjelen a rend- 
örbiztos, megmondja a munkaadónak, hogy az illető rovott 
multu egyén, mire aztán a munkaadó elküldi. így magyarázta- 
tik legtöbbnyire a visszaesés ; munkát nem kapván, meg nem 
engedett megélhetési módhoz folyamodik. 

Habár nem ily nagy mertékben, de bizonyos fokig áll vagy 
állhat ez, az elzárásra ítéltre nézve is és így e szomorú jelenség- 
nek, legalább részben, elejét lehetne venni, ha a jogrend kisebb 
fokú megzavaróit, büntetésük kitöltése után is, a lehetőségi 
munkával ellátni sikerülhetne. 

Egyelőre kimondandó lenne, hogy az elzárás csak azok elle- 
nében változtatható közmunkára, a kik a törvényben vagy 
miniszteri rendeletben tiltott kihágások miatt ítéltetnek el, és 
ha büntetésük legalább is 8 napra szól. 

A jogrend kisebb fokú megzavaróinak azon része számára 
pedig, a mely ellenében az elzárás nélküli kényszer közmunka 
foganatosítható nem lenne, czélszerüen berendezett, esetleg a 
külföldi dologházak mintája szerinti fogházakról kellene gon- 
doskodni, miután az e czélra szolgáló letartóztatási helyeink 
legnagyobb része, oly sokoldalú hiányban szenved, hogy azok- 
ban a javitásról szó sem lehet. 

Minthogy azonban az ipari munka az ilyeneknél, a rövid 
idö tekintetéből csaknem lehetetlen, fölöttébb kívánatosnak 
mutatkozik, hogy az elzárás ne a demoralizáló közös elzárás-, 
hanem magánzárkákban hajtatnék végre. 

Az első elitéltetés alkalmával többé-kevésbé, de mindenki 
elfogódik, megilletődik, meghatja az ő elitéltetése és sok esetben 
£bz egyén elérzékenyedve, megbánásra s javulásra késznek mu- 
tatkozik, és ez a zárkában befejezést nyerhet. A közös elzárás- 
nál, különösen a munka nélküli közös elzárásnál, a kíváncsi- 
sággal fogadott belépő magábaszállását, az uj s rosszabb czim- 
borák kárövendő gúnynyal becsmérlik, mire aztán az elitélt 
rendszerint azzal felel, hogy magát a bűnben jóval nagyobbnak 
igyekszik feltüntetni, mint a milyen ; előáll az egymásnak jobb 
ügyhöz méltó buzgalommal való tulliczitálása ; sok, formálisan 
belelovalja magát a nagy bűnös alakjában való tetszelgésbe, 
aminek aztán a fokról-fokra való sülyedés természetes és sajnos 
következménye. Mindezen hátrányos lehetőségeknek, a magán- 
elzárás hathatósan elejét venné. 

* * 

* 

A fenntebbiekben körvonalozott igénytelen fejtegetésem- 
ben, azon irányelv vezérelt, hogy különösen az először bűnö- 
zők és különösen a kisebb fokú jogellenes cselekményt elköve- 
tőkkel szemben, minden eszközt fel kell használni arra nézve, 
hogy ők az igaz útra visszatereltessenek. 

Az országos letartóztatási intézetekben, habár hiányok 
még mindig vannak, de mégis sok üdvös eszköz bocsáttatott a 
javítás czéljainak rendelkezésére. A lelkészek, a tanítók az er- 
kölcsi érzet nemesedését nagyban elősegíthetik és tényleg elő is 
segítik ; a rend, a fegyelem és a munka, sokakat a jó útra visz- 
száterelni alkalmas, de be kell ismerni, hogy sok esetben ez 
már csak későn, midőn az egyén a bün útján már nagyon előre- 

haladott, akkor vétetnek foganatba és így eredményükben arány- 
lag csak csekélyét érhetnek el; de ha a többi letartóztatás! 
helyeinket tekintjük, nevezetesen a kisebb fokú jogellenes cse- 
lekmények megtorlására szolgálókat, minők a fogházak ós külö- 
nösen az elzárási helyek hovatovább be kell ismerni, hogy a 
javításra szánt eszközök fokozatosan kevesbednek és egyes he- 
lyeken, teszem egyes közigazgatási fogházban csupán abban 
jelentkeznek, hogy az egyén, alig számbavehetö lelki ápolás 
nélkül, egyszerűen csak phisikaüag bezárva tartatik. 

Távol attól, mintha az orsz. letartóztatási intézetek javí- 
tásra szánt eszközeit sokallanám, de söt még ezeket is fejlesz- 
teni óhajtanám, mégis azt hiszem, hogy az alantosabb büntetési 
fokozatokban, a javítási eszközök nagyobb mérvű megadása és 
hacsak lehet, az országos intézetek színvonalára való emelése 
által, aránylag sokkal több lenne segíthető. 

A kevésbbé romlott ember, mint a jóra sokkal fogékonyabb, 
sok esetben visszatartható lenne attól, hogy majdan a legmaga- 
sabb büntetési fokozattal sujtassék. 



Szerencsésnek érezném magamat, há az ügyet parányival 
előbbre vinnem sikerült volna. 

Uhlyarik Albin, 

kir. orsz. fegyintézet! igazgató. 

Czélszeríínek és kielégítőnek bizonyult-e büntetési remiid- 
szerünknek az ismételten visszaeső büntetésekkel szembeni köve- 
telt rendszere ; lehetséges-e ilynemű egyénekkél szemben akár 
a büntetési nem, akár a büntetés belterjessége tekintetében, akár 
végül büntetésüknek kiállása után különös rendszabályokat 
alkalmazni ? 

Úgyis tudom, hogy az ezen kérdés megvitatására felkért 
tudós jogászok az irodalom és az elmélet szempontjából fénye- 
sen meg fogják yilágitani a kitűzött tárgy minden oldalát : azért 
én, a börtönügy szerény munkása csak a gyakorlatom idevágó 
tapasztalatait bátorkodom rövid szavakban előadni. 

Mi, kik évek hosszú során át a börtönügyi szolgálat kemény 
kenyerét eszszük, az ismételten visszaeső bűntettesek között 
egész ismeretséget szerzünk, s ezen ismeretség révén gyakran 
őszinte szavakat hallunk a különben minden rend és hatalom 
esküdt ellenségeitől a többnyire socialista elvektől áthatott, 
magokba zárkózott, s ellenünk, a büntetés végrehajtók ellen, 
gyűlölséggel eltelt visszaesőktől is. 

Ezek az őszinte szavak rég meggyőztek bennünket arról, 
amit némely idealista ma sem akar bevallani, hogy vannak oly 
bűnösök, kiket a mai társadalom rendjében, a rendes eszközök- 
kel megjavítani nem lehet. 

Azért mondom: rendes eszközökkel, mert az ismételten 
visszaesők velők született könyelműségből, megszokott dolog- 
kerülésből kerülnek ugyan az első esetekben börtönbe, de utóbb 
már annyira megnehezül az ő számukra a társadalom hasznos 
polgárai közé való visszatérés, hogy tulajdonképen utalva van- 
nak a lopásra, csalásra vagy rablásra. 

Nem mintha az, aki erős akarattal a becsületes utón meg- 
maradni akar, valamelyes munkát valamelyes megélhetési mó- 
dot találni képes nem volna: de hogy nem! építkezésekhez 

napszámosnak nyári időben akárkit felvesznek, de még télen is 
akad valami kereset, csakhogy az ilyen munkának fáradalmai 
és javadalmai mellett a mi embereink nem hajlandók a becsü- 
letes névre érdemeket szerezni, hanem inkább élnek gond nél- 
kül vigan addig míg lehet, s azután ülnek utána néhány esz- 
tendeig a fegyházban : ott sincs rosszabb dolguk, mint a nap- 
számosnak. 

Azt mondja L. Károly, a ki a varrógépen kitűnő munkás : 
«ha én odakünn annyit dolgoznék, amennyit idebenn, meg- 
élhetnék urasán, de hát idebenn muszáj dolgozni, odakünn 
pedig nem ízlik sehogy. Mihelyt künn vagyok, nem tudok ülni, 
mennem kell, mennem kell ! !» 

így gondolja L. Károly, pedig nincs igaza. Mert ha bejutna 
is valamely szabóhoz vagy konfektióba, mihelyt múltja kitu- 
dódnék : nem tűrnék ott meg többé, s így neki sem maradna 
egyéb hátra, mint menni építkező napszámosnak, mert hisz 
az aratáshoz, kaszáláshoz már érteni is kell. 

Meg lehetne tehát menteni az ismételten visszaesőknek 
talán felét úgy, ha a társadalom könnyű és tisztességes meg- 
élhetésükről gondoskodnék; de csak talán a felét, mert hisz 
naponként látjuk, hogy a már rovott múltú fiatalok, kiknek jó 
emberek állandó, s nem is nehéz kenyeret adtak kezökbe : csak- 
hamar elbuknak, mert a mennyi van : az nekik sohasem elég ; 
a könnyelműség mindig felül kerül, a becsület nem az ő ambi- 
tiójuk. 

Természetesen annyit, a mennyi az e fajta embereknek elég 
volna, a társadalom nem adhat, mert herék hizlalásához sem 
hivatása, sem módja, de még a megérdemlett tisztességes meg- 
élhetést sem biztosíthatja a börtönből szabaduló visszaesők eset- 
leg megjavítható felének addig, míg rovatlan és feddetlen fiatal 
emberek, s más aspiransok fölös számban futnak a kenyérkereset 
után. 

Nem lévén tehát módja a társadalomnak ahoz, hogy a 
visszaesőket úgy elhelyezze, miszerint ujabb bűnre ne vetemed- 
jenek, kénytelen másként gondoskodni róluk, hogy magát elle- 
nök megvédelmezze. 

Ami védelmünk az ismételten visszaesőkkel s minden más 
bűnösökkel szemben a büntető törvények és a büntetési rendszer. 

Immár elmuU tíz esztendeje, hogy ez a védelem teljes func- 
tióban van, s eredményei most már kézzel foghatók, szembe 
szökök kell hogy legyenek. 

Milyenek tehát ezek az eredmények? Van-e nyoma, hogy az 
új büntetési rendszer az ismételten visszaeső bűntettesekre 
javítólag vagy elrettentöleg hat, van-e nyoma, hogy a bűnre 
velők született könnyelműségből vagy megszokott dologkerülés- 
ből hajlandó visszaesők a büntetési rendszer hatása következté- 
ben térnek a jó útra ? 

Fájdalom ! nemmel kell e kérdésre felelnünk, mert mig a 
visszaesések apadását általában sem lehet konstatálni: arról 
már épen nem hallani, hogy Péter vagy Pál ismételten visszaeső 
itt vagy ott becsületben dolgoznék. 

Mikor ezek a mi ismerőseink egyik-másik büntetés kitöltése 
után szabadulnak : biztosra veszszük a mielőbb viszontlátást, s 
feltevésünkben sohasem csalatkozunk. Visszahozzák őket bizto- 
san, ha nem is Váczra, hát Sopronba, vagy Munkácsra. A visz- 
szaesők átalában jó fegyházi munkások, iparkodnak is, hogy 
minél többet keressenek. Szabadulásukra rendszerint tisztessége- 
sen felöltöznek, s visznek néhány forintot is magukkal. Ezt a 
néhány forintot először is elmulatják, azután kezdenek dol- 
gozni: természetesen a betörő vassal, vagy az álkulcscsal. 
Dolgoznak addig, míg hurokra nem kerülnek, s akkor kezdő- 
dik újból a fegyházi munka. 

Az ismételve visszaesők erkölcsi javításáról úgyszólván szó 
sem lehet. 

Az oktatásokat magukban és egymás közt nevetik, a mun- 
kához soha hozzá nem törődnek. 

Elrettentésökre sem alkalmas a mai büntetési rendszer. 

A fegyházi elbánás ma általában humánus. Aki jól viseli 
magát : még rósz szót sem kap senkitől. Az ismételve visszaesők 
pedig igen jól ismerik a házszabályokat, ha kell : igen jól tudnak 
azokhoz alkalmazkodni. Igen jó szimatjuk van, s csakhamar 
tisztában vannak azzal, hogy lehet-e s mily irányban valamit 
megengedni maguknak. Ha nem lehet, mert rajtvesztés esetén 
szigorú büntetés vár rájuk: akkor óvakodnak szájaskodástól, 
csempészkedéstől ; de ha csak enyhe büntetés járja : akkor meg- 
koczkáztatják. Volt már nálam sok visszaeső, kit különös rovás- 

Bal szállítottak be a fogházból, volt olyan is, aki azelőtt más 
fegyházban ugyan csak hősködött, s nekem még sem volt vele 
soha legkisebb bajom sem. Ismernek már az én ismerőseim. 

Mikor Sopronból a váczi intézethez, hol nemrégiben láza- 
dás volt, s csak néhány nap előtt egy kriminalis ellenszegülés 
fordult elő, helyezett át a kormány : P. Antal fegyencz, ki a 
szabad életben akrobata volt, ki a Landaaer-féle Wertheim 
szekrényt egymaga vitte ki a hátán, kinek itt a fegyházban sem 
mert parancsolni senki, a ki dühében a vasrácsokat rázta, min- 
denkit káromolt, terrorizált s csak dupla adagú külön koszttal 
volt némileg csillapítható, rögtön ki akart próbálni. Mikor az 
első nap az intézetbe beléptem, még az igazgatást formálisan 
át sem vettem: jöttek jelenteni, hogy P. henczeg. A sétánál 
nagyhangon szidta az őröket és a házi rendet, fenyegetődzött, 
hogy mindenkit megtanít Oda mentem s azt parancsol- 
tam neki, hogy menjen be a zárkába. Azt mondta, hogy nem 
megy. «Ha nem megy: bevitetem !» válaszolám. «Azt szeretném 
látni !» feleié P. s védelmi állásba helyezé magát; de én akkor 
már nyakában voltam', példámon felbátorodva megragadták az 
örök is, s P. csakhamar vasban ült. Kögtön híre ment persze az 
esetnek az egész házban : s én egyszerre ura lettem a helyzet- 
nek. Azóta több mint két év múlt el : és senki még csak mocz- 
czani sem mert ; de P. ugyancsak megadta magát azután. 

Ilyenek általában a visszaesők, szemtelenek: ha lehet, 
gyáva meghunyászkodók : ha kell. Tudnak alkalmazkodni. 

Az ellátás a fegyházakban, kivált az új étlap óta igen ki- 
tűnő. Hetenként háromszor hús, kétszer tészta, négyszer négy, 
háromszor három étkezés naponta, jó kenyér ; igazán nem kell 
éhezni mellette. Sokra is becsülik a szakértő visszaesők azt az 
igazgatót, aki az élelmezésre gondot fordít s őket megkárosítani 
nem engedi. A fegyházban tehát egészen jó dolguk van a visz- 
szaesőknek. Alig is várják, hogy itéletök jogerőre emelkedjék, s 
a fogházból elszállíttassanak. Mert hát bármily különösen is 
hangzik : a fogházban sokkal rosszabb a dolguk, s a fogházbün- 
tetés nálunk tulajdonképen sokkal súlyosabb mint az országos 
intézetben végrehajtott börtön- vagy fegyházbüntetés. Több- 
nyire munka nélkül, vállalkozó által adott felényi adag mellett : 
ott az idő jelentékenyen hosszabb és kellemetlenebb. 

Igaz, hogy a szabályok a visszaesőkkel szemben fokozott 
szigort parancsolnak, de ezt a fokozott szigort a mai viszonyok 
között nem igen érzik a visszaesők. 

Nézzük csak, mi is ez a fokozott szigor, s milyen hatása 
lehet. 

1. Az országos intézetbe beszállított növedék rendszerint 
három hétig, ha visszaeső, négy hétig az összes étadagoknak 
csak kétharmadát kapja. Hát bizony ez nem nagy dolog, kivált 
ha meggondoljuk, hogy azért mégis többet kap, mint a fogház- 
ban kapott, s ez a több sokkal jobb, mint fogházi kevesebb. 

2. A többi növedék három hónap után^ a visszaeső hat 
hónap után kap keresetet. A szabályok ezen része, kivált a házi 
regie-ben, darabszám után való fizetésnél könnyen kijátszható 
és szintén nem nagy dolog akkor, ha meggondoljuk, hogy a visz- 
szaeső ezen mulasztását utóbb ügyességével és szakképzettsé- 
gével behozza. 

3. A visszaesők egy évig kiétkezésben nem részesülnek, 
ezután pedig keresetüknek csak 1/7 részét költhetik el a meg- 
rovás alá esők ^/e és a kitűnőek ^/s részével szemben. Ez már 
egy kissé keményebb pont s nehezebben is lehet kijátszani. De 
csak az idő tekintetében, mert a hányad már kicsi dolog. A fe- 
gyenczek átlagos havi keresete 1 forint. Ennek ^/s része 20 kraj- 
czár, ^/e része 17 krajczár, V? 15 krajczár, a mi bizony csekély 
külömbség, s amit a legtöbb visszaeső, — ha csak beosztásánál 
fogva lehet, — szorgalmával kipótol, vagyis többet dolgozik, 
többet keres, hogy többet kiétkezhessék. 

4. Fegyelmi büntetésül a többi fegyencz három hónapi, a 
visszaeső négy és fél hónapi magánelzárást kaphat. Azt hiszem, 
hogy a szigornak ezt a pontját, még igen kevés visszaeső érezte ; 
egyrészt, mert mint már említem, a büntetést okosan kikerülik, 
másrészt mert helyi viszonyok ritkán engedik meg, hogy az 
igazgató fegyelmi büntetésül hosszabb idejű magánelzárást dik- 
táljon, másrészt, mert ha a helyi viszonyok meg engedik is : 
praktikus igazgató sok, ide nem tartozó okból azt minél ritkáb- 
ban diktálja. 

E szerint tehát a visszaesőknek, kivált ha elmúlt az első 
esztendő, semmivel sincs rosszabb dolguk a fegyházban, mint a 
többi fegyenczeknek, nem is képzelhető az, hogy egy intézet- 

ben, ahol fiatalok, első büntényesek, visszaesők vegyesen, ösz- 
szesen hat-nyolczszázan vannak : a visszaesőkkel valami kivéte- 
les fokozott szigor alkalmazható legyen. Tagadom tehát azt, 
hogy büntetési rendszerünk az ismételten visszaeső bűntettesek- 
kel szemben javító hatással bima; tagadom, hogy büntetési 
rendszerünk elrettentőbb hatást gyakorolna a visszaesőkre, mint 
másokra. 

Igaz az, hogy az uj büntető-törvénykönyv a visszaesőkre 
sokkal súlyosabb büntetést szab, mint a régi gyakorlat. Most 
igen csekély dologgal is szerezhetni két esztendőt. De ezt a mi 
embereink csak casusnak, szerencsétlenségnek tekintik, s azért 

haladnak a maguk útján feltartóztathatlanul 

Czélszerűnek és kielégítőnek tehát büntetési rendszerünk 
a visszaeső bűntettesekkel szemben csak annyiban bizonyult, 
hogy ezeket feltűnően hosszabb ideig tartván fogva : általában 
véve tovább teszi őket ártalmatlanokká, s ezáltal a csendőrségi 
és rendőrségi jobb viszonyokkal karöltve kiviszi azt, hogy a híre- 
sebb betörők és zsebtolvajok most úgyszólván folytonosan 
ülnek, 8 a közönségnek jelentékenyen kevesebbet alkalmatlan- 
kodnak. 

Magam részéről a visszaeső bűntettesekkel szemben nem- 
csak a büntetési nem, nemcsak a büntetés belterjessége, nem- 
csak a büntetés kiállása után, de még elitéltetésük előtt is külö- 
nös rendszabályok alkalmazását látom szükségesnek. 

Mióta a visszaesők az új büntető törvénykönyvet megta- 
nulták: azóta mindent elkövetnek, hogy ebbeli minőségüket 
eltitkolják s enyhébb büntetést esetleg föltételes szabadságot 
kapjanak ; s a bíróságok fájdalom ! nem mindig annyira szeme- 
sek, hogy ebbeli furfangjukat meghiúsítsák. A bűntettesek elő- 
élete nem lesz eléggé kinyomozva, de sok esetben ki sem nyo- 
mozható ; így történhetik meg aztán, hogj' a más bíróság terü- 
letén elkövetett ugyanazon nemű bűntettekért már egy, sőt több 
ízben elítélve volt egyének újabb elitéltetésénél a feddetlen elő- 
élet enyhítő körülményként jő tekintetbe a helyett, hogy vissza- 
esésük a súlyosabb fokú büntetés indokául szolgálna. 

Kivált czigányoknál mindennapi dolog, hogy rovatlan elő- 
élettel jönnek oly fegyintézetbe, ,a hol régi ismerősökül fogad- 
ják. Tudok rá esetet, hogy egyik törvényszék oly vád alá helye- 

zett szökevényt körözött eredménytelenül, ki más újabb bűntett 
miatt a szomszédos törvényszéknél ült vizsgálati fogságban. 

Innen Váczról szabadult föltételes szabadsággal annak 
idejében olyan ember, a kiről, midőn utóbb, a föltételes szabad- 
ság letelte után elkövetett újabb bűntény miatt ismét ide 
Váczra, de már most saját neve alatt beszállíttatott, kisült, hogy 
régi visszaeső, akinek álnév alatt a föltételes szabadság kedvez- 
ményét kicsalni sikerült. 

De mi több. Épen a napokban szállították be hozzám mint 
büntetlen előéletűt a fehértemplomi kir. törvényszék által 
4980/892. szám alatt elítélt B. Károly fegyenczet, aki pedig már 
Lipótvártt is, Sopronban is, de itt Váczon pláne kétszer ült. 

Mindezen helytelenségek oka a visszaesők nyilvántartásá- 
nak hiányában rejlik. A hazátlan csavargó városról-falura kóbo- 
rol, és lop amíg rajta nem veszt, s ha kiállotta büntetését: 
átmegy egy másik törvényszék területére, ahol folytatja mester- 
ségét. Elfogják, elitélik, de nem mindenkor keresik, volt-e már, 
s ha igen : hányszor, hol, mikor és miért büntetve ? De ha a 
lelkiismeretes vizsgálóbírónak figyelme e körülményre is kiter- 
jed, képes-e annak végére járni? Módjában van-e, hogy a csa- 
vargó előéletéről a fátyolt föllebbentse ? 

A nyomozásnak csak egy módja van, de legtöbb esetben ez 
is csak a véletlen segítségével vezethet czélhoz. 

A vizsgálati fogoly születési községének elüljárósága van 
hivatva arra, hogy az ott született egyének előéletéről bizonyít- 
ványt állítson ki. De hát tudja-e azt az elüljáróság, hogy a köz- 
ségben született csavargó hol és hányszor lett büntetve? 
Közlík-e a bíróságok a bünfenyítő ügyekben hozott ítéleteket 
az illető községi elüljáróságokkal ? S ha egyik vagy másik bíró- 
ságnál mégis gyakorlatban volna talán az ítéletek ily közlése : 
ki tartja azokat nyilván az elüljáróságnál ? 

Nem tagadom, hogy a községi elüljáróság olykor-olykor 
többé-kevésbbé hű és kimerítő felvilágosítást képest adni a 
faluból elszármazott csavargó előéletéről, de a felvilágosítás 
adatait nem a rendszer, hanem a véletlen szolgáltatta kezeihez. 
Ilyen eset pl. ha a csavargó születési helyén elkövetett bűntet- 
tért fenyíttetett, vagy a vagyoni és erkölcsi bizonyítvány kiálli- 
tására az elüljáróság felhivatott, de ekkor is csak úgy, ha a 

községi elüljárók nem változtak, s ha épen visszaemlékeznek az 
illető nevére. 

A rovott előéletű és kitanult csavargó azonkivül sok eset- 
ben álnevet, vagy egyéb hamis adatokat mond be, s az adatok 
hamissága csak későn, vagy sohasem derül ki. 

A furfangos annyiszor-amennyiszer ismétli a már egyszer 
sikerült cselt, és mindenkor « először • enyhébb büntetésre Ítél- 
tetik. 

Tagadhatlan tehát annak szüksége, hogy a visszaesők kel- 
lőleg nyilvántartassanak. A nyilvántartást legsikeresebben a 
községi elüljáróságok vezethetnék, de csak úgy, ha a bünfenyitö 
bíróságok ezen nyilvántartást lehetővé tennék. 

A lehetőségig bűnügyben nem volna itélet hozandó addig, 
míg vádlott születési helye nem ismertetik, s előéletéről bizo- 
nyítvány nem szereztetik. A vizsgálati fogoly — tudva azt, hogy 
ügye ezen bizonyítvány beérkeztéig halasztást szenved, — saját 
érdekében is óvakodnék hamis név vagy születési hely bemon- 
dásától, de ha ezt mégis tenné : a személyazonosságot, születési 
helyét ki kellene puhatolni, mi az illető arczképének körözése 
által történnék. A németek már régen így tesznek, s igen gyak- 
ran kapjuk mi is oly egyének arczképeit, kiknek magyarországi 
múltjuk lehetne. 

A kir. igazságügyminiszteriumban épen most folynak tár- 
gyalások az ismételten visszaesők lefényképezése iránt, mely 
eljárás azok nyilvántartásának hathatós segédeszközévé válnék. 

Ily eljárás mellett a személyazonosság, születési hely csak 
ritka esetben nem volna kipuhatolható; csak még a községi 
elüljáróságokat kellene azon helyzetbe segíteni, hogy a község- 
ben született egyének előéletére vonatkozólag a szükséges fon- 
tos adatokat meg is adhassák, miért is minden jogérvényes ité- 
let vagy felmentő határozat a születési község elüljáróságával 
közlendő, s itt betűrendes nyilvántartási könyvbe vezetendő 
volna. 

De hogy az ismételten visszaesők a folytonos bűnözéstől 
némileg elrettentessenek, s hogy nekik a fegyházi élet a mainál 
kellemetienebbé tétessék: szükséges volna, hogy velük szem- 
ben a büntetés is más rendszabályok szerint hajtassék végre. 

Mint már előbb kifejtettem : most alig van különbség köz- 

tük és más elitéltek között, kikkel közös intézetekben bűnhőd- 
nek, 8 kilcet erkölcsileg megmételyeznek. 

Első feltétel tehát, hogy az ismételten visszaesők, vagy a 
mint mi nevezni szoktuk : szokásos tolvajok mind egy olyan 
intézetbe szálHttassanak, a hol másféle elitélt nincs. 

Ezen intézetnek, egyrészt azért, hogy e között a sok vesze- 
delmes ember között a rend és fegyelem fentartható legyen,' 
másrészt hogy a büntetés érzékenynyé is tétessék, okvetlenül 
teljesen magánrendszer szerint kellene berendezve lennie, ahol 
az ismételten visszaesők nemcsak büntetésök egy évig terjedő 
harmadát, hanem annak egész tartamát szigorú magán-elzárás- 
ban töltenék. 

Egy ily intézetben aztán esetleg az élelmezést is egyszerű- 
síteni, a munkadíjhányadot apasztani, a pensumot forszírozni, 
a kedvezményeket megszorítani s a fegyelmi büntetéseket szi- 
gorítani lehetne ; mert igen jól tudjuk mi, a börtönügy napszá- 
mosai, hogy a visszaesőkkel szemben parancsolt fokozott szi- 
gorú eljárás csak úgy nem válik nagyrészt illusoriussá, ha azok 
más eUtéltekkel összekeverve nincsenek. Nehéz, s alig kivihető, 
hogy hat-nyolczszáz ember között minden tekintetben megtar- 
tassanak bizonyos kivételes szempontok, bizonyos kivételes 
rendszabályok. 8okszor hiányzanak az eszközök és erők, az idő 
és tudás ott : ahol talán az akarat meg volna. 

De szükséges az is, hogy az ismételten visszaesőkről szaba- 
dulásuk után is megfelelőleg gondoskodjunk. 

Most a büntetési intézetek igazgatói vagy egyszerűen szél- 
nek eresztik, vagy legjobb esetben haza tolonczoltatják őket. 
Otthon a községi elüljáróság ereszti őket szélnek, még örül, ha 
a községből odább állanak. El is csavarognak ők csakhamar, 
fölkeresik régi avagy fegyházi ismerőseiket, s kezdődik újból a 
munka. 

Ezt meg kellene akadályozni. Kényszer dologházakat felállí- 
tani, s az ilyenekbe az ismételten visszaesőket internálva : ott 
őket lehetőleg hosszú ideig tartani s ezáltal a társadalomra 
nézve ártalmatlanokká tenni kellene. 

Balkay István^ 

a váczi kir. orsz. fegyintézet és kir. közvetítő 
intézet igazgatója. 

